Foto: KUN.UZ O‘zbekistonning «Mudofaa to‘g‘risida»gi qonuniga o‘zgartish va qo‘shimchalar kiritish to‘g‘risidagi qonun loyihasi 15 noyabr kuni jamoatchilik muhokamasi uchun joylashtirildi. U O‘zbekiston Mudofaa vazirligi tomonidan tayyorlangan. Loyiha bilan O‘zbekistonning harbiy-texnikaviy sohasidagi xalqaro hamkorligini kiritish taklif etilmoqda. Hujjatga ko‘ra, u O‘zbekiston Qurolli Kuchlarini eng yangi namunadagi qurol-yarog‘, harbiy va maxsus texnika bilan ta’minlash zaruriyatiga ko‘ra amalga oshiriladi. Qayd etilishicha, mudofaa sohasidagi davlat siyosatining asosiy vazifalari quyidagilardan iborat: mustaqillik, suverenitet, hududiy yaxlitlik va konstitutsiyaviy tuzumni himoya qilish; davlatning harbiy xavfsizligini ta’minlash; xalqaro va mintaqaviy hamkorlik, Markaziy Osiyoda xavfsizlik, barqarorlik va yaxshi qo‘shnichilikni mustahkamlash; davlat harbiy tashkilotini doimiy rivojlantirish, O‘zbekiston Respublikasini qurolli himoyasiga tayyor turishda uni qo‘llab-quvvatlash.